钦定古今图书集成/明伦汇编/氏族典/第109卷 > 《廖用贤尚友录》 > 崔瑗
## 钦定古今图书集成/明伦汇编/氏族典/第109卷 > 《廖用贤尚友录》 > 崔瑗

按《后汉书崔骃传》：“骃子瑗，字子玉，早孤，锐志好学。年
十八，至京师，从侍中贾逵质正大义，逵善待之，瑗因
留游学，遂明天官历数。京房《易传》六日七分，诸儒宗
之。初，瑗兄章为州人所杀，手刃报仇，因亡命。会赦归
家，家贫，兄弟同居数十年。年四十馀，始为郡吏，以事
系东郡，发于狱。后事释归家，为度辽将军邓遵所辟。”
居无何，遵被诛，瑗免归，复辟车骑将军阎显府。时阎
太后称制，显入参政事。先是安帝废太子为济阴王，
而以北乡侯为嗣。瑗以侯立不以正，知显将败，欲说
令废立。而显日沉醉，不能得见，乃谓长史陈禅欲与
共说，白太后，禅犹豫未敢从。会北乡侯薨，孙程立济
阴王为顺帝，阎显兄弟悉伏诛，瑗坐被斥。门生苏祗
具知瑗谋，欲上书言状，瑗闻而遽止之。时陈禅为司
隶校尉，召瑗谓曰：“第听祗上书。”禅请为之证。瑗辞归，
不复应州郡命。久之，大将军梁商初开幕府，复首辟
瑗，以疾固辞。岁中，举茂才，迁汲令。视事七年，百姓歌
之。汉安初，大司农胡广、少府窦章共荐瑗宿德大儒，
从政有迹，由此迁济北相。岁馀，光禄大夫杜乔为八使，徇行郡国，以臧罪奏瑗，征诣廷尉。瑗上书自讼，得
理出。会病卒，年六十六。